كلمتين يا مصر

"كلمتين يا مصر" هيا قصيده مصريه للشاعر احمد فؤاد نجم

 الكلمات 
كل عين تعشق حليوه

و إنتى حلوه فى كل عين

يا حبيبتى أنا قلبى عاشق

و اسمحى لى بكلمتين

كلمتين يا مصر يمكن

هما آخر كلمتين

حد ضامن يمشى آمن

أو مِـآمن يمشى فين

____________________

شابه يا أم الشعر ليلى

و الجبين شق النهار

و العيون بحرين أماني

و الخدود عسل و نار

و اللوالى فى ابتسامتك

يحكو أسرار المحار

ياللى ساكنه القصر عالى

إمتا يهنا لى المزار

كلمينى يا صبيه

طال عليا الانتظار

كلمتين يا مصر يمكن

هما آخر كلمتين

حد ضامن يمشى آمن

أو مِـآمن يمشى فين

____________________

قصرك المسحور غيلانه

أغبا من دود الغيطان

بعد مص الغصن الاخضر

ينحتو عضم العيدان

و اللى خلا الارض خضره

و اللى خلا الدار أمان

عاش بجوعه ملو جوفه

مات بخوفه من الغيلان

روح الغلبان

ما قالشى عن شقا العمر اللى كان

كلمتين يا مصر يبقو

هما آخر كلمتين

حد ضامن يمشى آمن

أو مِـآمن يمشى فين

____________________

آدى كلمه من عذابى قلتها لك

باقى كلمه

من حنينى صنتها لك

فى الضلوع من دنيا ظالمه

كنت خايف يلمحوها

يقتلوها فى سكه ضلمه

شقشقت و النور بشاير

زهرة الصبار يا سالمه

يا نسيم الشوق يا طاير 

خد لمصر الحلوه كلمه

طول ما يبقا الركب ساير

بالبصاير و العينين

يبقا ضامن يمشى آمن

يبقا شايف يمشى فين

_____________________

 مصادر

تصنيف:شعر مصرى
تصنيف:احمد فؤاد نجم